Clermont-Ferrand

**Clermont-Ferrand** je mesto v strednom Francúzsku, hlavné mesto departementu Puy-de-Dôme a zároveň regiónu Auvergne-Rhône-Alpes. V roku 1999 malo 137 154 obyvateľov, čo ho v tejto štatistike radí na 21. miesto vo Francúzsku. Mesto sa nachádza na úpätí sopečného pásma Chaine des Puys a dominuje mu vyhasnutá sopka Puy-de-Dôme, podľa ktorej je pomenovaný aj celý departement.

## Dejiny
thumb|left|Námestie de Jaude
Clermont-Ferrand má vlastne dve dôležité historické fázy – antický Clermont a stredoveký Montferrand založený grófom d'Auvergne. Tieto dve mestá sa vyvíjali paralelne, prvé pod rukou biskupa, druhé pod grófskou mocou. Katarína Medicejská sa zmocnila clermontských hradieb, aby ich dostala do kráľovskej moci. Až neskôr králi  Ľudovít XIII. a Ľudovít XV. nariadili spojenie týchto dvoch miest.

Na základe odlišnej minulosti boli tieto mestá úplne rozdielne v bohatosti aj v počte obyvateľov. V stredoveku sa Clermont rozvíjal, v roku 1095 sa tu konal Clermontský koncil, kde pápež Urban II. vyhlásil prvú križiacku výpravu. 

Počas renesancie a osvietenstva mesto žilo čulým životom, z tejto doby sa tu nachádza viac ako 50 fontán. Socha Vercingetorixa od Bartholdiho je unikátna pamiatka, ktorú môžu obdivovať i milovníci súčasného moderného umenia.

Montferrand je jedinečným obrazom mesta z 12. storočia.

## Historické pamiatky
thumb|Katedrála
Dominantou mesta je gotická katedrála Notre Damme de l´assomption (Nanebovstúpenia Panny Márie). Nachádza sa v samom centre mesta na námestí Víťazstva (Place de la Victoire) a v blízkosti sochy pápeža Urbana II., ktorý v roku 1095 z tohto miesta vyhlásil prvú krížovú výpravu. Podstatná časť katedrály bola postavená v 13. storočí. Má unikátnu vitrážovú výzdobu a nástenné maľby.

Ďalšou významnou pamiatkou je románska bazilika Notre-Dame du Port, pochádzajúca zo 6. storočia. V roku 1998 bola zapísaná do zoznamu kultúrneho dedičstva UNESCO.
[vľavo|náhľad|[Urban II.|Pápež Urban II. na koncile v Clermonte (iluminácia od Jeana Colombeho z *[[Passages d'outremer|Livre des Passages d'Outre-mer]]*, od Sébastiena Mamerota okolo roku 1490, Bibliothèque Nationale)

]]

## Kultúra
Medzi najvýznamnejšie kultúrne podujatia patrí medzinárodný festival krátkych filmov Festival international du court-métrage de Clermont-Ferrand. V počte návštevníkov sa radí v rámci Francúzska na druhé miesto, hneď za filmový festival v Cannes. V súčasnosti je to najväčšie podujatie venované krátkym filmom na svete.

## Školstvo
V meste pôsobia dve univerzity (Université d´Auvergne a Université Blaise Pascal) ktoré majú dokopy viac ako 31 000 študentov. V meste sa nachádza aj viacero vedecko-výskumných inštitútov, sústredených na univerzitnom kampuse Cézeaux:
* École nationale supérieure d'architecture de Clermont-Ferrand
* École nationale supérieure de chimie de Clermont-Ferrand (ENSCCF)
* ESC Clermont Business School
* CUST
* Institut français de mécanique avancée (IFMA)
* Institut supérieur d'informatique de modélisation et de leurs applications (ISIMA) 

### CUST
Inštitút CUST vznikol v roku 1969 a zabezpečuje výuku a výskum v nasledujúcich vedných odboroch :
* Biológia
* Stavebníctvo
* Elektrotechnika
* Matematika a numerická analýza
* Fyzika

## Hospodárstvo
Mesto je priemyselným centrom stredného Francúzska. Priemyslu dominuje spoločnosť Michelin, ktorá tu vznikla a dodnes sídli. Spoločnosť patrí medzi najväčších zamestnávateľov v regióne a výrazne svojou viac ako 100 ročnou prítomnosťou výrazne ovplyvnila charakter mesta. V roku 1970 mala spoločnosť Michelin v Clermont-Ferrande približne 30 000 zamestnancov. V súčasnosti tento počet klesá, a to najmä z dôvodu automatizácie výroby a presunu do krajín s nižšími výrobnými nákladmi. Medzi ďalšie odvetvia hospodárstva patrí farmaceutický priemysel (Merck), informačné technológie (IBM) a stavebníctvo (Ingerop).

## Šport
Historicky najúspešnejším mestský športovým klubom je rugbyové mužstvo Club de Rugby ASM Clermont Auvergne, finalista francúzskeho šampionátu z rokov 1999 a 2001. V meste ďalej pôsobí v súčasnosti druholigové mužstvo Clermont-Foot-Auvergne a basketbalové družstvá Stade Clermontois (muži) a SCAB 63 (ženy). V hokejovom klube Clermont-Auvergne Hockey Club (C.A.H.C.), ktorý v sezóne 2004/2005 viedol slovenský tréner Milan Jančuška pôsobilo a aj v súčasnosti pôsobí viacero hráčov zo Slovenska.

## Doprava
Clermont-Ferrand leží na križovatke 4 diaľnic: z východu je to diaľnica A72 v smere Lyon, zo západu diaľnica A82 v smere Bordeaux, zo severu diaľnica A 71 v smere Paríž a z juhu A75 v smere Montpellier (Millau).

Clermont-Ferrand je železnicou napojený na Paríž (cca. 4 hodiny cesty), Lyon a Marseille.

Letisko Aulnat zabezpečuje pravidelné vnútroštátne a medzištátne linky do viacerých destinácii (Paríž, Miláno, Brusel, Amsterdam).

## Významné osobnosti
* Gregor z Tours (* 538/539 - † 594), franský biskup a historik
* Blaise Pascal (* 1623 - † 1662), filozof, matematik a fyzik 
* Émile Mayade (* 1853 - † 1898), automobilový pretekár 
* Pierre Paul Emile Roux (* 1853 – † 1933), lekár, bakteriológ a imunológ
* Édouard Michelin (* 1859 - † 1940), zakladateľ spoločnosti Michelin
* Valéry Giscard d’Estaing (* 1926), prezident Francúzskej republiky v rokoch 1974 - 1981 
* Sandrine Bonnairová (* 1967), herečka
* Isabelle Delobelová (* 1978), krasokorčuliarka 

## Partnerské mestá
*  Aberdeen, Škótsko, Spojené kráľovstvo
*  Braga, Portugalsko
*  Homeľ, Bielorusko
*  Norman, Oklahoma, USA
*  Oviedo, Španielsko
*  Oyem, Gabon
*  Regensburg, Nemecko
*  Salford, Anglicko, Spojené kráľovstvo

## Iné projekty

## Externé odkazy
* Oficiálna stránka 


Kategória:Mestá v regióne Auvergne-Rhône-Alpes
Kategória:Obce v departemente Puy-de-Dôme
Kategória:Centrálny masív